Jolanta Zabulytė

Jolanta Zabulytė (g. 1963 m. sausio 7 d.) – Lietuvos menotyrininkė, dailės pedagogė, kultūros organizatorė.

Biografija 
Gimė Anykščiuose, nuo 1964 m. gyveno Garliavoje. 1981 m. baigė Garliavos 2-ąją vidurinę mokyklą. 1984–1989 m. studijavo Vilniaus dailės institute. 1989–1995 m. dirbo Kauno aukštesniojoje meno mokykloje vyr. asistente, dėstė lietuvių liaudies meno istoriją ir ornamentikos pagrindus. 1990–1997 m. ji buvo Vilniaus dailės akademijos Kauno dailės fakulteto vyresnioji asistentė, dėstė baltų kultūros ir liaudies meno istorijos kursą, 1997–2007 m. – šio fakulteto lektorė. 2002–2004 m. taip pat dirbo Kauno kolegijoje vyresniąja dėstytoja (dėstė etnokultūrą). 2007 m. Vilniaus dailės akademijoje apsigynė mokslų daktarės disertaciją (XIX a. pab. – XX a. vid. Lietuvos mediniai kryžiai pasaulio tradicijų kontekste).

2005 m. stažavosi Varšuvos universiteto Etnologijos ir kultūrinės antropologijos institute. 2006–2008 m. Jolanta Zabulytė dirbo Nacionaliniame M. K. Čiurlionio dailės muziejuje L. Truikio ir M. Rakauskaitės namų-muziejaus rinkinių saugotoja. 2013–2015 m. J. Zabulytė buvo Vilniaus dailės akademijos Kauno fakulteto lektorė, nuo 2015 m. Šv. Ignaco Lojolos kolegijos Menų katedros lektorė, nuo 2017 m. – ir Vilniaus dailės akademijos Kauno fakulteto Humanitarinių mokslų katedros etninės kultūros kviestinė dėstytoja.

2009–2019 m. ji buvo tarptautinės mokslinės duomenų bazės „Lituanistika“ ekspertė, 2011–2019 m. – Spaudos, radijo ir televizijos fondo ekspertė, 2012–2014 m. – Kultūros ministerijos Kultūros rėmimo fondo ekspertė, 2013–2015 m. – Lietuvos kultūros tarybos ekspertė. Nuo 2001 m. Lietuvos dailininkų sąjungos ir M. K. Čiurlionio draugijos Kauno skyriaus narė, 2011–2015 m. ir 2015–2019 m. Anykščių rajono savivaldybės Kultūros tarybos narė.

Bibliografija 
 Mokslinės studijos
 Zanavykų krašto metaliniai kryžiai (2016 m.)
 Anykščių krašto kryždirbystė: mediniai paminklai (2017 m.)

 Sudaryti leidiniai
 Lietuvos dvarai: praeitis, dabartis, perspektyvos (2002 m.)
 Simpoziumas „Kitas laikas“ (2004 m.)
 Lietuvos kryždirbystės tarptautiniame kontekste (2005 m.)
 Lietuvos kalviškoji kryždirbystė (2012 m.)

Šaltiniai

Nuorodos 
 J. Zabulytės straipsniai, paskaitos. Tautos menta

Lietuvos menotyrininkai
Lietuvos dailės pedagogai